b'\n_START_ARTICLE_\nIzidorius Vasyli\xc5\xabnas\n_START_PARAGRAPH_\nIzidorius Vasyli\xc5\xabnas (1906 m. baland\xc5\xbeio 3 d. Peterburge, Rusija \xe2\x80\x93 1982 m. gruod\xc5\xbeio 14 d. Kembrid\xc5\xbee, MA \xe2\x80\x93 JAV) \xe2\x80\x93 smuikininkas, pedagogas, vargonininkas, chorvedys.\n_START_SECTION_\nBiografija\n_START_PARAGRAPH_\nKauno konservatorijoje pas Vlad\xc4\x85 Motiekait\xc4\xaf studijavo smuikavim\xc4\x85, o pas Nikodem\xc4\x85 Martinon\xc4\xaf \xe2\x80\x93 chorvedyb\xc4\x85. Taip pat studijavo ital\xc5\xb3 kalb\xc4\x85. Studijuodamas priva\xc4\x8diai d\xc4\x97st\xc4\x97 muzikos teorijos ir istorijos disciplinas, daugiau kaip 10 met\xc5\xb3 mokytojavo Kauno J\xc4\x97zuit\xc5\xb3 gimnazijoje._NEWLINE_Baig\xc4\x99s Kauno konservatorij\xc4\x85, dar dvejus metus specializavosi pas prof. Metz\xc4\x85 ir metus pas prof. Grevensmuhe Bremeno (Vokietija) konservatorijoje. Gr\xc4\xaf\xc5\xbe\xc4\x99s \xc4\xaf Kaun\xc4\x85, d\xc4\x97st\xc4\x97 smuik\xc4\x85 konservatorijoje ir 1936\xe2\x80\x931943 m. grie\xc5\xbe\xc4\x97 Valstyb\xc4\x97s teatro simfoniniame orkestre, nuo 1941 m. buvo orkestro koncertmeisteris. 1940\xe2\x80\x931941 m. smuik\xc4\x85 d\xc4\x97st\xc4\x97 ir Vilniaus muzikos mokykloje._NEWLINE_1944 m. pasitrauk\xc4\x97 \xc4\xaf Vokietij\xc4\x85, kur\xc4\xaf laik\xc4\x85 Dilingene vadovavo vaik\xc5\xb3 chorui, o paskui iki 1945 m. grie\xc5\xbe\xc4\x97 Vienos simfoniniame orkestre. Emigrav\xc4\x99s \xc4\xaf Piet\xc5\xb3 Amerik\xc4\x85, 1950\xe2\x80\x931953 m. grie\xc5\xbe\xc4\x97 Kolumbijos simfoniniame orkestre, 1950\xe2\x80\x931954 m. buvo Profesor grande La Universidad del Cauca, Popajan, Columbija. I\xc5\xa1 savo mokini\xc5\xb3 sudar\xc4\x97 orkestr\xc4\x85, sureng\xc4\x97 koncert\xc5\xb3._NEWLINE_Apsigyven\xc4\x99s JAV, 1954\xe2\x80\x931959 m. buvo Bostono Civic orkestro smuikininkas, nuo 1960 m. grie\xc5\xbe\xc4\x97 simfoniniame orkestre Kembrid\xc5\xbee, nuo 1961 m. \xe2\x80\x93 \xc5\xa1io orkestro koncertmeisteris. 1954\xe2\x80\x931959 m. vargonininkavo \xc5\xa0v. Pranci\xc5\xa1kaus lietuvi\xc5\xb3 parapijoje Lawrence, MA. Vadovavo mi\xc5\xa1riajam ir vyr\xc5\xb3 chorams (pad\xc4\x97jo s\xc5\xabnus Vytenis), su parapijos choru pastat\xc4\x97 A. Dvaf\xc3\xa4ko \xe2\x80\x9eStabat Mater\xe2\x80\x9c, Th. Dubois oratorij\xc4\x85 \xe2\x80\x9eSeptyni Kristaus \xc5\xbeod\xc5\xbeiai\xe2\x80\x9c, D\xc5\xbe. Verdi \xe2\x80\x9eRequiem", chor\xc4\x85 i\xc5\xa1mok\xc4\x97 daug giesmi\xc5\xb3 ir dain\xc5\xb3._NEWLINE_Nuo 1959 m. iki mirties dirbo vargonininku ir vadovavo chorui lietuvi\xc5\xb3 Nekalto Prasid\xc4\x97jimo parapijoje Kembrid\xc5\xbee. Chor\xc4\x85 i\xc5\xa1mok\xc4\x97 nema\xc5\xbea giesmi\xc5\xb3, mi\xc5\xa1i\xc5\xb3 ir dain\xc5\xb3, reng\xc4\x97 koncertus, dalyvavo 1964 m. Pasaulin\xc4\x97s parodos Niujorke Lietuvi\xc5\xb3 dienoje ir kituose tautiniuose renginiuose. Be ba\xc5\xbenytini\xc5\xb3 chor\xc5\xb3, daug met\xc5\xb3 vadovavo Kennebunk Porto vasarotoj\xc5\xb3 chorui, kuris irgi koncertuodavo. Koncertuose dalyvaudavo ir solistai vokalistai._NEWLINE_Kaip smuikininkas solistas nema\xc5\xbeai koncertavo Lietuvoje, Vokietijoje ir JAV, visur populiarindamas ir lietuvi\xc5\xa1k\xc4\x85 muzik\xc4\x85. Koncertuose talkino vargon\xc5\xb3 virtuozas ir pianistas s\xc5\xabnus Vytenis Vasyliunas, juodu su t\xc4\x97vu \xc4\xafgrojo ir i\xc5\xa1leido plok\xc5\xa1teli\xc5\xb3 album\xc4\x85. I\xc5\xa1 koncertini\xc5\xb3 l\xc4\x97\xc5\xa1\xc5\xb3 sudar\xc4\x97 fond\xc4\x85 lietuvi\xc5\xb3 kompozitori\xc5\xb3 k\xc5\xabriniams leisti (1963 m. i\xc5\xa1leido Kazimiero Viktoro Banai\xc4\x8dio ir 1965 m. Juliaus Gaidelio sonatas smuikui). I. Vasyliunas buvo ALRK Vargoninink\xc5\xb3 s\xc4\x85jungos narys, daug ra\xc5\xa1\xc4\x97 lietuvi\xc5\xa1koje spaudoje: \xe2\x80\x9eAiduose\xe2\x80\x9c, \xe2\x80\x9e\xc5\xbdiburiuose\xe2\x80\x9e, \xe2\x80\x9eKolumbijos lietuvyje\xe2\x80\x9c, \xe2\x80\x9eDarbininke", \xe2\x80\x9eDrauge\xe2\x80\x9c ir kt. Buvo \xc4\xafk\xc5\xabr\xc4\x99s savo smuiko studij\xc4\x85, harmonizavo liaudies dainas. Pamin\xc4\x97tas Vokietijos enciklopedijoje \xe2\x80\x9eRiemann Musik Lexikon\xe2\x80\x9c.'